Papersnake/gushiwen huggingface dataset:
金缕曲 题姚珊珊小像
顾太清（清代）

何处春风面，画图中、云鬟◆鬌，羽衣轻软。只有游魂招不得，难写寸心幽怨。

丝不尽、春蚕在茧。离合神光空有梦，梦高唐路杳情无限。

阳台女，更谁见。

珊珊月下来何晚。是耶非、如闻怨曲，凤箫象管。公子凭虚卿薄命，对影徒增浩叹。

好事者、新词题满。倩倩真真呼不应，惹相思海上三山远。

人间事，本如幻。
偈颂九十三首
释梵琮（宋代）

今朝九月九，物物尽知有。
黄花散金钱，茱萸开口笑。
五老絮帽落风前，陶公醉石翻筋斗。
句
谌祜（宋代）

为惜旧时慈母线，宁甘今夜隔帘霜。
怀古呈通守郑定斋
王柏（宋代）

东方有猗桐，菀彼云之岑。
良工一斤斧，斲为膝上琴。
朱弦轻拂抹，盎然太古音。
不弹箕子操，不调离骚声。
祭梅州守
张致远（宋代）

四百馀年鳄不归，七十二滩险莫支。千艘上下无倾攲，波间小艇理筒丝。
和杜抚勾古意六首 其二
释德洪（宋代）

岁月走舟壑，不能老乔松。何如取尘劫，安置弹指中。

我老世不要，闭关师道踪。自欣方得计，人笑伎之穷。
绍兴祀岳镇海渎四十三首
佚名（隋代）

靡实不新，靡陈不濯。
人之弗蠲，矧敢将酌。
载晞之帨，载濡之勺。
洗儒告俑，陟降时若。
灌园
赵南星（明代）

淳古逝不还，俗士羞田亩。
衣食生君臣，忠孝复何有。
林居易成懒，素餐畏我友。
灌园匪自今，缅怀汉阴叟。
辘轳扬清音，寒浆出井口。
瀺灂下石床，浸我葵与韭。
翛然自怡悦，嘉蔬日以茂。
眷言赏心人，小摘共杯酒。
祖逖北伐
司马光（宋代）

初，范阳祖逖，少有大志，与刘琨俱为司州主簿，同寝，中夜闻鸡鸣，蹴琨觉，曰：“此非恶声也！”因起舞。及渡江，左丞相睿以为军谘祭酒。逖居京口，纠合骁健，言于睿曰：“晋室之乱，非上无道而下怨叛也，由宗室争权，自相鱼肉，遂使戎狄乘隙，毒流中土，今遗民既遭残贼，人思自奋，大王诚能命将出师，使如逖者统之以复中原，群国豪杰，必有望风响应者矣。”睿素无北伐之志，以逖为奋威将军、豫州刺史，给千人廪，布三千匹，不给铠仗，使自召募。逖将其部曲百余家渡江，中流击楫而誓曰：“祖逖不能清中原而复济者，有如大江！”遂屯淮阴，起冶铸兵，募得二千余人而后进。
于飞乐·绮翼
史达祖（宋代）

绮翼??，问谁常借春陂。生愁近渚风微。紫山深，金殿暖，日暮同归。白头相守，情虽定、事却难期。带恨飞来，烟埋秦草，年年枉梦红衣。旧沙间，香颈冷，合是单栖。将终怨魂，何年化、连理芳枝。
有感
刘克庄（宋代）

残羯如蜂暂寄窠，十年南北问干戈。
穹庐昔少曾居汴，莫府今犹未过河。
越石不生谁可将，奉春再出亦难和。
忧时元是诗人识，莫怪吟中感慨多。
春日农圃言 其一
孙元衡（清代）

老农饮春酒，向客舞婆娑；手中执双壤，将以歌太和。

我豕突阴壑，我牛砺阳坡；鹅黄鸭头绿，池平水不波。

二月刈新麦，三月布新禾。一丘输五斔，所用未为多。
鸡笼福地在历阳将至丰城望一山宛然感之赋诗
张孝祥（宋代）

黄茅白苇径才通，忽见晴岚扫翠空。从吏只令俱蜑户，仙山何翠是鸡笼。

逢人渐觉交游少，问路仍行盗贼中。自是粗才合粗使，瘴乡那得便途穷。
羸疾
陆游（宋代）

羸疾止还作，已过秋暮时。
但当名百药，那更谒三医？强饭幸如昨，清游元有期。
新霜宜野店，行矣不须疑。
宫词 其三十
周彦质（宋代）

诏许珠玑饰珥钿，遐方翡翠贡都捐。九重一语天恩博，亿万珍禽性命全。
重登故镇寺楼
薛瑄（明代）

重来故镇已三秋，又上招提百尺楼。山绕飞甍浮翠黛，岸遮远尺断黄流。

回溪俯瞰粼粼玉，乔木深藏曲曲丘。莫谓此时穷胜槩，还期汗漫九垓游。
俯江亭秋眺 其二
朱尔迈（清代）

北风一夜度沧洲，龙马江光抱日流。北引荒荒蛮树直，东连淰淰楚云浮。

几年壁垒分天堑，万国舟车阻上游。草野无人收战骨，黄沙不散铁衣秋。
次知县花名诗韵
曹彦约（宋代）

天不长春又入冬，可能含笑拒霜风。
凌霄器宇随时见，茉莉生涯到处穷。
但可怜花成后约，莫将豆蔻掩前功。
人生且进蔷微露，滴滴金钱总是空。
登宝月台
黎遂球（明代）

一上高楼醉复醒，天风吹面爽泠泠。波澜阔水当三月，历乱山泠对七星。

花落晚看村树远，鸟飞时与峡云停。清閒况是依兰若，敲彻寒钟又听经。
题石门洞
徐玑（宋代）

瀑水东南冠，庐山未足论。
飞来长似雨，流处不知源。
洞裹龙为宅，溪边石作门。
修竹谢康乐，庵有故基存。
庆春宫 秋宵露坐，时妇亡四月矣
蒋春霖（清代）

蚓曲依墙，鱼更隔岸，短廊阴亚蔷薇。露幂闲阶，微凉自惊，无人泥问添衣。

并禽栖遍，趁星影、孤鸿夜飞。绳河低转，梦冷孀娥，香雾霏霏。

当时曲槛花围。却月疏帘，玉臂清辉。纨扇抛残，空怜锦瑟，西风怨入金徽。

返魂烧尽，甚环佩、宵深怕归。茫茫此恨，碧海青天，惟有秋知。
喜简元辅兄二首
晁公溯（宋代）

息女有所托，衰怀宽老翁。
通家犹孔氏，得婿似权公。
奕世姻娅在，平生忧患同。
追思九原友，宰木亦悲风。
偈颂二十五首
释如净（宋代）

开无间地狱，现阎罗大王。
聚夜叉一部，列牛头两行。
与其进者剑树上猛火进用，与其退者刀山里寒冰退藏。
尀耐饭饱弄筋，判断屎急尿床。
花柳春风入戏场。
陶渊明写真图
谢薖（宋代）

渊明归去浔阳曲，杖藜蒲鞋巾一幅。阴阴老树啭黄莺，艳艳东一粲霜菊。

世纷无尽过眼空，生事不丰随意足。庙廊之姿老蓬荜，环堵萧条仅容膝。

大儿顽钝懒诗书，小儿娇痴爱梨栗。老妻日暮荷锄归，欣然一笑共蜗室。

哦诗未遣愁肝肾，醉里呼儿供纸笔。时时得句辄写之，五言平淡用一律。

田家酒熟夜打门，头上自有漉酒巾。老农时问桑麻长，提壶挈榼来相亲。

一尊径醉北窗卧，萧然自谓羲皇人。此公闻道穷亦乐，容貌不枯似丹渥。

儒林纷纷随溷浊，山林高义久寂寞。假令九原今可作，举公蓝舆也不恶。
嵩山老人告行作六偈送之
释正觉（宋代）

应缘分影来池月，游世无心出岫云。
适意归来尖屋底，蔬畦还与力鉏勤。
续梅花百咏 其九十五 玉笛梅
陶德勋（清代）

梅花岂果落江城，玉笛吹来体自轻。素影和声何处去，香清韵远两多情。
烛影摇红 方密之索赋催妆即用其韵
龚鼎孳（清代）

一揖芙蓉，闲情乱似春云发。凌波背立笑无声，学见生人法。

此波欢娱几许，唤新妆、佯羞浅答。算来好梦，总为今番，被它猜杀。

婉转菱花，眉峰小映红潮发。香肩生就靠檀郎，睡起还凭榻。

记取同心带子。双双绾、轻绡尺八。画楼南畔，有分鸳鸯，预凭锦札。
李黄门琼林燕归图 其二
庄昶（明代）

老眼羞还此放开，东涂西抹也曾来。如今扶汉输公在，只有桐江一钓台。
书感
刘克庄（宋代）

恩赐残骸得返耕，孤臣安敢厌承明。
羊肠曾有单车覆，牛背那无一笛横。
俗子休疑眉宇异，痴人错望耳毫生。
老身虽厄心常泰，听取商歌绕屋声。
和郑斋同年落叶诗 其五
周绍昌（清代）

一角红墙锁绿春，沈沈铃索悄无人。良时容易流年换，斜日徘无顾景频。

曾逐游丝横碍路，生怜弱草上栖尘。恒河沙数量金粟，持向如来问夙因。
山居诗
释延寿（宋代）

松萝闲锁一身孤，履道安禅是密谟。
借问野云谁断续，思量春草自荣枯。
多见异兽心堪伏，来惯幽禽不用呼。
万物尽从成熟得，莫教容易丧工夫。
翠蛟亭
张蕴（宋代）

道人锁蛟天柱半，客来纵蛟作奇观。
飞风动地轰晴雷，雄拿怒攫石欲开。
明珠万斛撒成雨，忽趁流云入银浦。
仙田种玉耕春烟，润流九里无凶年。
问蛟悲去何时还，道人仰笑意自閒。
月中携手听潺湲。
夏日西园
释德洪（宋代）

晚庭一霎过暑雨，高林相应山蝉鸣。南窗梦断意索寞，床头书蝉空纵横。

蔬畦日涉已成趣，起来扶杖园中行。葵英豆荚小堪摘，矮榆高柳阴初成。

野禽啄果时落地，池塘盖水新荷平。归来西屋斜阳在，原舍尚闻舂簸声。
前出塞九首 其九
杜甫（唐代）

从军十年馀，能无分寸功。众人贵苟得，欲语羞雷同。

中原有斗争，况在狄与戎。丈夫四方志，安可辞固穷。
琉球竹枝词 其十三
林麟焻（清代）

纤腰马上侧乘骑，草圈银钗折柳枝。连臂哀歌上灵曲，月明齐赛女君祠。
冬雨不止郑丈作诗次韵
王洋（宋代）

海门山外天池雨，来趁沱江打鼍鼓。
望夫台上湿愁红，玉斧坛鼍没沙渚。
貂裘公子思寒侣，佩玉鸣鸾不成舞。
殷勤举爵祝云师，壮士端须气相许。
果然晴日照鱼梁，鸿雁高飞肃霜羽。
西清丈人诗眼高，高友渊云仆徐庾。
兴来弄笔起春风，暖日桃花静初吐。
且题红药寄长沙，不用短衣从猛虎。
上巳前一日学射山、万岁池故事
范成大（宋代）

北郊征路记前回，三尺惊尘马踏开。
新涨忽明多病眼，好风如把及时杯。
青黄麦垄平平去，疏密桤林整整来。
游骑不知都几许？长堤十里转轻雷。
舟行杂咏 其四
顾奎光（清代）

乾坤有旦气，得之在清晓。居家恒耽眠，行役起我早。

水烟栖汀蘋，霞光散林鸟。寸心适澄然，凝思会尘表。
和彭检讨显仁太液晴波韵
曹义（明代）

灵渊雨过浪纹微，旭日初升荡碧晖。烟景苍茫涵玉宇，波光潋滟映彤闱。

衔萍白鸟时来往，戏水青凫煖不飞。记得当年临胜境，几随仙驭日斜归。
缘识
宋太宗（宋代）

心专慕道真空法，恬澹清虚好到头。
如此修行皆尽达，十洲仙侣道相求。
城上晚眺
陈秩五（清代）

屏翰雄三辅，川原贯八溪。树扶双塔耸，云压万峰低。

废苑牛羊集，荒台鹳鹊啼。钟声何处寺，幡影竹林西。
双燕离·白杨花发春正美
张玉娘（宋代）

白杨花发春正美，黄鹄帘垂低。燕子双去复双来，将弃成旧疊。秋风忽夜起，相呼度江水。
风高江浪危，拆散东西飞。红径紫陌芳情断，朱户琼窗旋梦过。憔悴术佳人，年年愁独归。
赠芗林后人
徐玑（宋代）

南北门相对，傅来岁月深。
但添新意趣，不改旧园林。
花日移朝坐，松风伴夕吟。
自然忘宦达，非是少知音。
八哀诗。故著作郎贬台州司户荥阳郑公虔
杜甫（唐代）

鶢鶋至鲁门，不识钟鼓飨。孔翠望赤霄，愁思雕笼养。

荥阳冠众儒，早闻名公赏。地崇士大夫，况乃气精爽。

天然生知姿，学立游夏上。神农极阙漏，黄石愧师长。

药纂西极名，兵流指诸掌。贯穿无遗恨，荟蕞何技痒。

圭臬星经奥，虫篆丹青广。子云窥未遍，方朔谐太枉。

神翰顾不一，体变钟兼两。文传天下口，大字犹在榜。

昔献书画图，新诗亦俱往。沧洲动玉陛，宣鹤误一响。

三绝自御题，四方尤所仰。嗜酒益疏放，弹琴视天壤。

形骸实土木，亲近唯几杖。未曾寄官曹，突兀倚书幌。

晚就芸香阁，胡尘昏坱莽。反覆归圣朝，点染无涤荡。

老蒙台州掾，泛泛浙江桨。覆穿四明雪，饥拾楢溪橡。

空闻紫芝歌，不见杏坛丈。天长眺东南，秋色馀魍魉。

别离惨至今，斑白徒怀曩。春深秦山秀，叶坠清渭朗。

剧谈王侯门，野税林下鞅。操纸终夕酣，时物集遐想。

词场竟疏阔，平昔滥吹奖。百年见存殁，牢落吾安放。

萧条阮咸在，出处同世网。他日访江楼，含凄述飘荡。
云林与众真吟诗十一首 其十一
杨羲（魏晋）

命驾玉锦轮，舞辔仰徘徊。朝游朱火宫，夕宴夜光池。

浮景清霞杪，八龙正参差。我作无待游，有待辄见随。

高会佳人寝，二待互是非。有无非有定，待待各自归。
穷达
艾可叔（宋代）

穷达宁无分，逢迎费折腰。
人情剡溪纸，世事浙江潮。
冻井和冰汲，寒山带雪樵。
子云虽寂寞，庄叟得逍遥。
呈罗叔异三首
曾丰（宋代）

浪把柴扉为客开，揖余茶速又汤催。
应门老走忽解意，放入江西风月来。
酬皇甫侍御见寄，时前相国姑臧公初临郡
刘长卿（唐代）

离别江南北，汀洲叶再黄。路遥云共水，砧迥月如霜。

岁俭依仁政，年衰忆故乡。伫看宣室召，汉法倚张纲。
追忆征西幕中旧事四首·其一
陆游（宋代）

大散关头北望秦，自期谈笑扫胡尘。
收身死向农桑社，何止明明两世人！
留题越州石氏山斋
晏殊（宋代）

书仙十阁壮儒宫，灵越山川实抛雄。
岫柏亚香侵几席，岩花回影入帘栊。
千秋碧锁东南竹，一水清含旦暮风。
文酒雅宜频讌集，谢家兰玉有新丛。
幽园即事四首 其二
王洋（宋代）

篱边杨柳似罗敷，袅袅娉娉十五馀。无赖风光相料理，忽看柯叶可藏乌。
绿筠轩
叶抑（宋代）

萧萧箨龙苍县绿，直节凌云长丛玉。
高标自是绝尘埃，便使人间无点俗。
阴云
曹秀先（清代）

欲雨复不雨，云气郁寒阴。飕飕远风起，飘散吹平林。

阳乌敛飞远，高隐层霄岑。韬光黜外视，而无尘埃侵。

自然得所养，沐浴江海浔。此时如水镜，罔象堪幽寻。
寄夫子宜川
孔传莲（清代）

斯立只哦松，君今意气雄。官为七品佐，身落万山中。

羽檄驰荒徼，征求感《大东》。莫嫌劳瘁剧，黾勉救疲癃。
和单令
胡寅（宋代）

炎州暑令比烝炊，茅屋深更未掩扉。
倦鹊绕林飞又上，流萤照水乱还稀。
寡尤正三生缄口，新浴又思一振衣。
独怯诗坛把麾将，欲摩坚垒费攻围。
信庵赵少保挽诗 其三
林希逸（宋代）

百万频年战虎貔，神驰漠北到洮西。空馀八阵江头石，未见一丸关上泥。

守父训辞黄阁去，负时名与紫岩齐。河山收此英灵气，下马千年看墓题。
偈四首 其三
释天游（宋代）

宝峰有一诀，对众分明说。昨夜三更前，乌龟吞却鳖。
季冬立春小园花发已半有友共对三首 其一
郭之奇（明代）

微雨逗芳华，悠然动百花。岭南春事早，梅李竞交芽。
赵端行杜子野游虎丘有诗仆因思旧与赵子野同
戴复古（宋代）

出城十里许，有些一山门。
丘在虎无迹，池清剑有痕。
孤松冠岩顶，万竹绕云根。
借问东轩壁，旧题存不存。
寄渚宫遗民弘里生
温庭筠（唐代）

柳弱湖堤曲，篱疏水巷深。酒阑初促席，歌罢欲分襟。

波月欺华烛，汀云润故琴。镜清花并蒂，床冷簟连心。

荷叠平桥暗，萍稀败舫沉。城头五通鼓，窗外万家砧。

异县鱼投浪，当年鸟共林。八行香未灭，千里梦难寻。

未肯睽良愿，空期嗣好音。他时因咏作，犹得比南金。
子念承父过访同集喻邦相署中
胡应麟（明代）

斗酒山城薄暮开，兰阴携手一登台。白云汉殿凫双下，紫气吴天鹤并来。

席上雄心时惨淡，尊前狂态各徘徊。桃花满路看明发，遮莫青藜洞口回。
王导宅
马之纯（宋代）

当时一马渡江来，幕府山头刈草莱。
四海纷披都似此，一时缔创亦艰哉。
朝纲治具提还挈，国本人心壅更培。
辅佐中兴功第一，应须千尺上云台。
倅厅云水亭
楼钥（宋代）

山绕澄江江绕城，水云径接海冥冥。
万家曲折在吾目，一郡登临属此亭。
今日诗题随处有，几番醉眼望中醒。
风流郑老知何在，回首苍茫凫屿青。
白海棠和妹作用原韵
朱氏（明代）

清光如许照仙姿，那逊蟾宫第一枝。幽意自怜良夜永，庭阶瘦影月扶持。
送方职方禹绩使江南兼寄童侍御仲良
谢榛（明代）

汉苑梅花客兴新，不堪杯酒送征轮。朔庭战马今犹急，南国苍生日转贫。

古道飞霜寒拂剑，长江落月晓催人。凭君为问乘骢使，莫惜春风寄绿蘋。
次韵斯远见梦有作六言二首
赵蕃（宋代）

几欲罢官归去，未应形役能拘。
矗矗奇峰晚对，岂如云谷同趋。
茶縻
许月卿六（宋代）

玉质清绡爱道装，不嫌春暮越芬芳。
宋□□□□风麝，空使微材恨海棠。
奉和袭美添渔具五篇。钓矶
陆龟蒙（唐代）

拣得白云根，秋潮未曾没。坡阤坐鳌背，散漫垂龙发。

持竿从掩雾，置酒复待月。即此放神情，何劳适吴越。
新诗 其二
张镃（宋代）

一酌桥亭即便回，雪粘桃树学疏梅。若教湖上鸥来了，此日真须三百杯。
定道德经为六十四章漫书所得八首 其五
郭之奇（明代）

忠信薄于礼，道德如追蠡。将除愚乱因，应向薄华洗。

万有生于无，万无归一柢。昔之得一者，仁义犹稊米。

侯王孤寡身，玉石藏真体。道隐无名，德至无声。若昧若谷，乃冲乃盈。

冲气为和，万物以成。知足之足，无寡无倾。牖窥天见，郊却马鸣。

损之又损，无为无行。百姓之心，圣人之情。民注耳目，圣浑聪明。

十三生死地，出死而入生。死生犹断绝，何况辱与荣。

前之大笑者，毋为乱首惊。夫惟道德贞，以为天下正。
渔家傲（江行阻风）
胡舜陟（宋代）

几日北风江海立。千车万马鏖声急。短棹峭寒欺酒力。飞雨息。琼花细细穿窗隙。

我本绿蓑青箬笠。浮家泛宅烟波逸。渚鹭沙鸥多旧识。行未得。高歌与尔相寻觅。
次韵王常博题江陵乐德佐
魏了翁（宋代）

三十有三载，好风吹又来。
清坚霜后竹，冷澹雪边梅。
世事忧千绪，家山肠九回。
江头一樽酒，烟雨暗章台。
翩翩者鹤贺吴子重闱荣寿三首 其一
黄佐（明代）

亭亭州山阴，松竹何青青。上有九苞羽，下有千岁苓。

栖息东王公，照耀南极星。鹍弦沸瑶席，绣幄开云屏。

奕叶惠文冠，执法天子庭。佩结苍精龙，金绯明玉映。

欢声彻霄汉，恩波告冥冥。
和厉玄侍御、无可上人会宿见寄
姚合（唐代）

九衢难会宿，况复是寒天。朝客清贫老，林僧默悟禅。

眠迟消漏水，吟苦堕寒涎。异日来寻我，沧江有钓船。
题王学士忠铭先生山中四景 其三 石垄马鞍
区大相（明代）

房星落地仙灵驭，渡海潜行不知处。有时风雨尚闻嘶，石垄高鞍待谁据。

回身似就琼波饮，落日千山散云锦。羲和总辔势莫动，孙阳挟策翻神耸。

南望天池似渥洼，至今山下多龙种。龙种谁骑出九真，汉家铜马在枫宸。

不信人间金騕袅，听呼天上石麒麟。
初到汀州
灵澈（唐代）

初放到沧洲，前心讵解愁。旧交容不拜，临老学梳头。

禅室白云去，故山明月秋。几年犹在此，北户水南流。
和荷渚寄同游韵
赵汝回（宋代）

知几百事懒，梦只在山林。
一马尘中出，千峰顶上吟。
月新松迳黑，柝静斗城深。
相忆梅花下，花寒瘦不禁。
四牛图颂
释元净（宋代）

脱下娘生袴，还归不动尊。
万缘具顿罢，一路涅槃门。
大海波澜息，青天绝点云。
披毛同异类，无刹不分身。
偈颂一百五十首
释心月（宋代）

以大圆觉，为我伽蓝。
过去诸佛罪不重料，见在菩萨理无曲断。
未来学人，咄，
切忌草里辊。
和清顺
沈辽（宋代）

世事咄咄非余知，常爱天籁林中吹。子云老来亦嗜酒，秦女屡典钗头螭。

不忮不求自得趣，不知梅萼生南枝。昨日偶寻北山去，清旷正直穷冬时。

道人相恼更题诗，信道匡鼎解人颐。
失调名
佚名（宋代）

醉乡天广大。
代罗敷诮使君
曹邺（唐代）

常言爱嵩山，别妾向东京。朝来见人说，却知在石城。

未必菖蒲花，只向石城生。自是使君眼，见物皆有情。

麋鹿同上山，莲藕同在泥。莫学天上日，朝东暮还西。
旱天多雨意五首呈石末公 其三
刘基（明代）

旱天多雨意，散漫起重阴。渐变峰峦状，还摛锦绣文。

龙应愁病暍，乌亦念将焚。碧落高无极，人间叫不闻。
甲寅西归江行春怀十首
汪莘（宋代）

白昼春光绿染衣，东风千里挂帆归。
竹篱红白花相映，只听鸡声在翠微。
钓台
释文珦（宋代）

世祖龙飞日，玄纁起故人。
荣名既无取，閒足固应伸。
钓石关乾象，江流入富春。
高风千古在，来者自迷津。
遭风二十韵
元稹（唐代）

洞庭瀰漫接天回，一点君山似措杯。
暝色已笼秋竹树，夕阳犹带旧楼台。
湘南贾伴乘风信，夏口篙工厄溯洄。
后侣逢滩方拽，前宗到浦已眠桅。
俄惊四面云屏合，坐见千峰雪浪堆。
罔象睢盱频逞怪，石尤翻动忽成灾。
胜凌岂但河宫溢，坱轧浑忧地轴摧。
疑是阴兵致昏黑， 果闻灵鼓借喧豗。
龙归窟穴深潭漩，蜃作波涛古岸颓。
水客暗游烧野火，枫人夜长吼春雷。
浸淫沙市儿童乱，汩没汀洲雁鹜哀。
自叹生涯看转烛，更悲商旅哭沉财。
樯乌斗折头仓掉，水狗斜倾尾缆开。
在昔讵惭横海志， 此时甘乏济川才。
历阳旧事曾为鳖，鲧穴相传有化能。
闭目唯愁满空电，冥心真类不然灰。
那知否极休征至，渐觉宵分曙气催。
怪族潜收湖黯湛，幽妖尽走日崔嵬。
紫衣将校临船问，白马君侯傍柳来。
唤上驿亭还酩酊，两行红袖拂樽罍。
清音亭
徐安国（宋代）

山川无古亦无今，只在游人得趣深。洗耳屏除筝与笛，来贤几个是知音。
雨后同姚元白杨惟五游城南诸寺四首 其一
欧大任（明代）

万叠青山绕帝城，城南竹杖喜春晴。游人多问华林苑，谁解长干寺里行。
再和 其一
王十朋（宋代）

峥嵘高阁耸云端，万壑千岩坐上看。八百里湖寒鉴莹，二千年国卧龙盘。

金风吹面扫残暑，明月入怀生嫩寒。见说神山正相偶，醉中端欲驾仙鸾。
送昆山丞谢子潚解官还朝
马先觉（宋代）

结交无虑三十年，道同志合难其全。倾盖相欢岂无有，当面论其背不然。

晚知趋向动违俗，闭门避客鱼渊潜。属闻贰令非常好，才德远过崔蓝田。

有怀欲吐难忍脚，试剥云雾看青天。穆如清风濯烦愠，皎若明月堕我前。

论文未易探涯涘，讲政壹以民为先。老夫论说众所废，公独采拾无弃捐。

承颜请益恨不数，契合乃过金石坚。我方怙焉以为命，忍闻歌吹张离筵。

西郊日煖玉生烟，羡公此行若登仙。何当化龙逐云气，四方上下相周旋。

含情握手不忍别，敢效昔人裨一言。圣王当宁方急贤，愿公袖疏朝甘泉。

为言民瘼殊未痊，径须下诏宽缗钱。
义乌道中二首
葛绍体（宋代）

小雨山寒占麦秋，溪南溪北水交流。
桃花又报东风急，云带雨来山欲浮。
监乐堂
王灼（宋代）

隆然新堂，治所中间。
江岭环匝，州瘠以寒。
吾氓蚩蚩，吏有夺欺。
侯登新堂，来辑来绥。
新堂隆然，侯远近望。
力纾吾氓，俾获其仰。
瘠吾与食，寒吾与纩。
导尔嬉娱，废尔凄怅。
堂富众产，左右后前。
沼魴屿鸟，春棠夏莲。
莫莫者葛，荫五亩馀。
尔动尔植，其宁尔居。
侯讌新堂，宾僚接席。
观者墙立，垂髫戴白。
歌钟既合，手之舞之。
祝侯寿考，与江岭期。
酬卫长林岁日见呈
司空曙（唐代）

地暖雪花摧，天春斗柄回。朱泥一丸药，柏叶万年杯。

旅雁辞人去，繁霜满镜来。今朝彩盘上，神燕不须雷。
南征回京至界上驿先呈城中诸友
欧阳修（宋代）

朝云来少室，日暮向箕山。
本以无心出，宁随倦客还。
春归伊水绿，花晚洛桥闲。
谁有余◇酒，相期一解颜。
送武广叔游浙东二首
李洪（宋代）

嬴相去千载，规摹笔势难。
空兴黄绢语，谁把翠珉刊。
并海岁云暮，耶溪春更寒。
知君四方志，无璧荐盘餐。
别盈上人
韩愈（唐代）

山僧爱山出无期，俗士牵俗来何时。

祝融峰下一回首，即是此生长别离。
马嵬坡
常纪（清代）

渔阳鼙鼓几曾停，长恨歌成不忍听。一种香魂埋宿草，巴山尚谱雨淋铃。
安之朝议哀辞二首
司马光（宋代）

场屋推声价，朝绅仰典刑。
朱衣老卿列，白首峦亲庭。
舟壑一朝失，泉台万古扃。
音容宛在目，争免涕飘零。
清明日写怀
王贞庆（明代）

地僻长时少送迎，坐看春色又清明。
传家旧物青毡在，处世中年白发生。
杨柳东风犹料峭，杏花疏雨半阴晴。
塞翁得失何须论，且共沙鸥暂结盟。
观刘氏山馆壁间所画四时景物各有深趣因为六言一绝复以其句为题作五言四咏 其三
朱熹（宋代）

夕阳在西峰，晚谷背南岭。烦郁未渠央，伫兹清夜景。
过陶子愚故居
曹宗瀚（清代）

应刘伤逝后，重过此园林。曲径午烟寂，闲庭秋草深。

花含今雨泪，松剩岁寒心。何必山阳笛，思君几度吟。
满江红·典尽春衣
杨炎正（宋代）

典尽春衣，也应是、京华倦客。都不记、麹尘香雾，西湖南陌。儿女别时和泪拜，牵衣曾问归时节。到归来、稚子已成阴，空头白。

功名事，云霄隔。英雄伴，东南拆。对鸡豚社酒，依然乡国。三径不成陶令隐，一区未有扬雄宅。问渔樵、学作老生涯，从今日。
和榴皮题壁韵 其一
郭椿年（宋代）

回仙画像留东壁，薜荔团圞拱尺馀。昔日丹青今是否，断编何处觅全书。
风中柳•离别
彭孙遹（清代）

槐树阴浓，小院晚凉时节。别离可奈肠如结。歌喉轻啭，听唱阳关彻。

情脉脉、几回呜咽。

细语叮咛，道且自消停这歇。灯火高城更未绝。残妆重整，送向门前别。

拚今宵、为伊啼血。
重九出游既夕泛舟秦淮见月 其二
林旭（清代）

人闲别自有婵娟，平视谁曾见月圆。与我共安喧里寂，更无人赏亦翛然。
大热五首 其五
戴复古（宋代）

天嗔吾面白，晒作铁色深。
天能黑我面，岂能黑我心。
我心有冰雪，不受暑气侵。
推去北窗枕，思鼓南风琴。
千古叫虞舜，遗我以好音。
落梅
刘克庄（宋代）

一片能教一断肠，可堪平砌更堆墙？
飘如迁客来过岭，坠似骚堆去赴湘。
乱点莓苔多莫数，偶粘衣袖久犹香。
东风谬掌花权柄，却忌孤高不主张。
重经羊山，忆旧与定西侯维舟于此
张煌言（明代）

海国天空一柱撑，重过画鹢似逢迎。双牙旧忆联翩驻，八翼新看跳荡行。

化去鸾旂难入梦，分来龙剑尚孤鸣。羊山亦有羊公泪，片石应同岘首情！
庚午岁九日作
齐己（唐代）

门底秋苔嫩似蓝，此中消息兴何堪。乱离偷过九月九，

头尾算来三十三。云影半晴开梦泽，菊花微暖傍江潭。

故人今日在不在，胡雁背风飞向南。
点绛唇
张元干（宋代）

水驿凝霜，夜帆风驶潮生晓。酒醒寒悄。枕底波声小。

好去归舟，有个人风调。君行了。此欢应少。索共梅花笑。
同刘觐国民部过苏汝载芘隐楼五石斋
韩上桂（明代）

芘楼小隐旧相求，此日停车兴倍幽。剩有一床容偃卧，更馀五石任迟留。

壁间蠹简吾将老，海内苍生尔独忧。辛苦山涛能雅量，暂从嵇阮故林游。
闻安茂卿游临安作此问讯
胡应麟（明代）

飞扬裘马各游秦，拂袖俄惊海上春。三洞稍酬新日月，五陵犹记昔风尘。

纷纭白眼空调世，濩落红颜已让人。闻道如花仍共载，若耶溪色定谁亲。
观凤草此本昔自洪都移植千家
陶益（明代）

异卉毵毵向小楼，每逢词客重淹留。清魂已断滕王阁，瑞色如存白鹭洲。

巧萼淡妆偏爱目，翠翘浓抹更宜秋。是谁解认为蓂荚，欲往从之叹末由。
野兴十六首 其十六 独吟
邓云霄（明代）

兴到溪山并美，吟成神骨双清。谁分天籁人籁？或似泉声鸟声。
宿灵峰赠总持大师
许景衡（宋代）

记得曾为凤林客，高僧住处最深幽。几千里外重携手，三十年间一转头。

霜叶乍惊风槭槭，云堂相对夜悠悠。去留聚散元无著，自笑多情更刻舟。
刘伶墓
夏子重（清代）

一锸随身计亦良，佳城偏自占江乡。招魂阴笑骚人俗，恸哭明知我辈狂。

典午衣冠何意间，良辰吟咏几时忙。即今古道寻碑碣，宿草犹疑带酒香。
饯赵尚书摄御史大夫赴朔方军
苏颋（唐代）

劲虏欲南窥，扬兵护朔陲。赵尧宁易印，邓禹即分麾。

野饯回三杰，军谋用六奇。云边愁出塞，日下怆临岐。

拔剑行人舞，挥戈战马驰。明年麟阁上，充国画于斯。
十八日迓虞参政于西城竹亭去岁亦以此日送之
王十朋（宋代）

两年此日此江滨，又迓向来归去宾。兀坐茅亭竹应笑，林间不著送迎人。
别弟
陈学洙（清代）

不敢垂双泪，孤怀自黯然。恐添慈母念，那免病妻怜。

书札从人寄，家庭赖汝贤。归心倘可遂，应得在春前。
燕新利路李运使致语口号
魏了翁（宋代）

怪底梅花破腊前，只因春色到湖边。
虹飞云锦看华辔，脍缕莼丝秩玳筵。
今日房园供解后，明朝汉省接馨妍。
一觞遮莫霜天蓝，梅角声中更少延。
和楼恪斋自述
董嗣杲（宋代）

碧树前林合，黄云百里迷。
月高溪水定，风逆漏签低。
列宿来花邑，凉秋入菊畦。
比闾回善誉，招得颂声齐。
恭谢庆成诗十阕
武衍（宋代）

礼成列圣宴群工，浩荡春风到竹宫。
传旨簪花俄侣锦，信知天子是天公。
同容瞻公北上别后却寄
张家玉（明代）

邮亭风急雪纷纷，目断南天雁几群。白眼同为千里客，青山何事独留君。

江南昨夜孤舟雨，淮北今朝日暮云。处处山城唯战鼓，不堪回首赋从军。
赵倅又和一绝许予过当再以前韵呈之
韩淲（宋代）

健笔幽葩总是春，非公高韵孰全真。要知草野多凡卉，不过桐门无此人。
长相思
曾觌（宋代）

清夜长。泛玉觞。照座江梅花正芳。风传细细香。围艳妆。

留醉乡。一曲清歌声绕梁。尊前人断肠。
门帖子十二首 其四 己亥年门帖子
杨弘道（元代）

寒泉远汲怜儿小，白粲亲舂愧妇勤。馈食从今低举案，莫教人识五噫君。
送王衢之任德之推官
魏野（宋代）

从军重叠继家声，雅称风流旧信灵。
功业即看辉圣日，科名先信应台星。
丝蚕地说连河朔，戎马尘闻近虜庭。
正是穷秋雨多际，水堪回首向郊坰。
赠行脚僧
戴叔伦（唐代）

补衲随缘住，难违尘外踪。木杯能渡水，铁钵肯降龙。

到处栖云榻，何年卧雪峰。知师归日近，应偃旧房松。
示州父老
李宪乔（清代）

朝廷置群吏，本以为尔氓。岂为奴隶辈，朘尔厚其生。

不知当事奴，何以冥此情。前因外番乱，近防皆出兵。

庙谟在不战，民困实所矜。挽输已累岁，十室九不赢。

谁谓于此际，而反暴其征。仆隶专指挥，众心那得平。

我本承其乏，又切击此形。无能救彫瘵，中夜心怦怦。

召集诸父老，积币为我明。敢云即尽蠲，庶使渐已轻。

长谢奴与隶，不能为若营。稍待民气复，吾志当得行。

勤勤诸父老，告报喜且惊。譬疾未得药，遽有良医名。

我闻实内愧，亦可感尔诚。何以相究竟，勿自负我盟。
题施比部四号诗 其一 苕霅渔长
皇甫汸（明代）

苕水汇兮霅水长，美人容与兮在中央。翠竿袅袅思得璜，藏以巾笥贡明堂。

烹鲜守鲋兮屯以康，功成网弛兮筌尽忘，从任公兮憺方羊。
相和歌辞。挽歌
赵微明（唐代）

寒日蒿上明，凄凄郭东路。素车谁家子，丹旐引将去。

原下荆棘丛，丛边有新墓。人间痛伤别，此是长别处。

旷野何萧条，青松白杨树。
浣溪沙 纤手
周琼（清代）

嫩玉纤纤整素弦。惯弹别鹄最堪怜。几回私语把衣牵。

爱插鲜花时掠鬓。怕沾飞絮故掀帘。漫笼双袖倚阑干。
邺公菴歌
释云知（宋代）

呼猿涧西藏石筍，丹桂苍松达鹫岭。
几年陈迹绝纤埃，一旦佳名出清景。
山家时喜来五马，相携款曲空岩下。
遂许诛茅结小菴，异日功成伴潇洒。
菴成可以资静观，目前直见江湖宽。
邺公政简每频到，试茶笑傲浮云端。
物外似忘轩冕贵，此中深得林泉意。
野人陪著病维摩，游息自同方丈地。
芳献从此流千载，且得而今光胜概。
谒金门
赵淇（宋代）

吟望直。春在阑干咫尺。山插玉壶花倒立。雪明天混碧。

晓露丝琼滴。虚揭一帘云湿。犹有残梅黄半壁。香随流水急。
至节出谒回二绝
洪咨夔（宋代）

一脉阳从地底回，人情物意便春台。
鲜衣稚子面红醉，知向外家参节来。
沈学士景休知真州
梅尧臣（宋代）

太守幡旗近国门，州民迎望若云屯。家风自有东阳咏，主道新云北海樽。

红锦臂韝观粉质，涂金珂勒驾朱轩。他时傥使春秋对，莫以周襄出郑论。
满江红·疏蕊幽香
陆游（宋代）

疏蕊幽香，禁不过、晚寒愁绝。那更是、巴东江上，楚山千叠。敧帽闲寻西瀼路，亸鞭笑向南枝说。恐使君、归去上銮坡，孤风月。

清镜里，悲华发。山驿外，溪桥侧。凄然回首处，凤凰城阙。憔悴如今谁领略，飘零已是无颜色。问行厨、何日唤宾僚，犹堪折。
古兴
聂夷中（唐代）

片玉一尘轻，粒粟山丘重。唐虞贵民食，只是勤播种。

前圣后圣同，今人古人共。一岁如苦饥，金玉何所用。
送陈忠玉兼寄尹梦得黄仲通并寄季通侄五首
张嵲（宋代）

少年浑欲不胜衣，丰下如今带十围。
他日飞扬未轻料，卜居终欲近郊扉。
赋响屟廊
金翼（元代）

深宫风日静，鸣屟忆当时。
花衬珠嫔步，春随彩仗移。
锦凫云窈窕，香佩玉葳蕤。
我正惭趋步，台郎赴远期。
为人作真赞 其一
李之仪（宋代）

王良不作，世绝麒麟。是可欺邪，岂无后人。谁其似之，维烈武孙。

武则似矣，而济以文。气已万里，方尔就秣。风云其时，会如兔脱。

俨然是则，现居士身。幅巾白拂，无一点尘。以无尘故，始终一如。

显忠数功，固非两途。
李似表雪中置酒席上次韵
周紫芝（宋代）

东风吹玉尘，十指寒欲堕。西斋借微温，妙语惊咳唾。

诗成酒行间，一扫飞电过。坐令止酒陶，酒戒为君破。

但愁飞絮零，似我霜鬓鬌。他年玉堂人，伴直谁对卧。

恨无屈宋才，共续离骚些。
寄广教主僧二首
陈造（宋代）

回车半日赞公房，香积酥陀不一尝。
可但山行休脚力，免教饥火燎枯肠。
西江月·葭管一阳已复
佚名（宋代）

葭管一阳已复，蓂阶五叶还留。星瞻南极瑞光浮。知是降生时候。算衍恰侔周卦，福多更协箕畴。绿衣戏舞捧琼舟。满劝长生寿酒。
送湖南提举梁朝散
华镇（宋代）

公族流芳远，侯门积庆长。玉田收地宝，兰畹毓天香。

岐嶷英姿收，魁梧德宇强。岳灵分秀气，昴宿注祥光。

世济居弥厚，官成动有章。题舆高右陕，持节重西湘。

二九朝阳永，中秋夕月凉。诞弥迎节至，嘉庆肆筵芳。

檀篆金为鼎，榴花玉作觞。愿言齐鹤寿，平步冠鹓行。
感怀四首 其二
华蘅芳（清代）

斗酒难消磊块胸，短衣腰剑发蓬松。路逢侠客且倾盖，地有名山便曳筇。

谩恃高才能倚马，终教绝技等屠龙。灵砂果得还丹术，愿谢人间万户封。
夜集谭大理宅同侯比部舜举
欧大任（明代）

寓直推能赋，论交更一寻。月悬郎署冷，山绕帝城深。

白纻传新曲，黄花寄赏心。不知城漏永，星汉夜沉沉。
天仙子（宴五侯席上作）
侯置（宋代）

暖日丽晴春正好。杨柳池塘风弄晓。露桃云杏一番新，花窈窕。香飘缈。玉帐靓深闻语笑。

新赐绣鞯花映照。须信浓恩春共到。汉家飞将久宣劳，迎禁诏。瞻天表。入卫帝庭常不老。
金风玉露相逢曲 谢湘佩寄并州剪
顾太清（清代）

芭蕉敲雨，梧桐坠露，又是新秋到了。无心写景欲言情，当不得、神魂颠倒。

萧斋兀坐，愁怀难遣，恰好故人书到。并州快剪寄将来，剪不断、相思萦绕。
商德符画幽篁古木
虞集（宋代）

湘君宫在洞庭湖，幽篁古木龙所都。石坛雨长碧苔藓，水屋风动青珊瑚。

老人攲枕看蝼蚁，嫠妇停舟听鹧鸪。江南蜀道问来往，商公商公今有无？
夜读黄庭
许炯（明代）

隐几读黄庭，芭蕉滴露清。一帘秋月色，四壁夜蛩声。

渐觉道心重，能令世虑轻。古来真隐者，天下不知名。
和吴监丞景雪中湖上访梅四首 其四
杨万里（宋代）

闻君踏雪访梅花，不怕苏堤十里赊。老子怯寒那敢出，地炉榾柮是生涯。
和张公达暮春寄宋使君
郑獬（宋代）

独绕栏干正惜春，不堪西望陇头云。
弄烟细柳才三尺，著地残花厚一分。
梁苑草深平似熨，秦关山暖翠如薰。
骑鲸李白时过我，未引金尊先说君。
将游湘湖有作
杜荀鹤（唐代）

一家相别意，不得不潸然。远作南方客，初登上水船。

岳钟思冷梦，湘月少残篇。便有归来计，风波亦隔年。
和张功父梅诗十绝句
杨万里（宋代）

横斜影里惜花残，忘却人间一鼠肝。
莫怨梅残看不足，请君明岁早来看。
寄周畏知
赵蕃（宋代）

书疏虽能数，飘零可奈何。
每怀谈绪远，更益鬓丝多。
治行今难及，声名保不磨。
公宁免腾踏，我乃愿婆娑。
陆贾
徐钧（宋代）

溺冠骑项不知儒，马上功成习未除。
新语见称应有意，当时人未说诗书。
御赐真赞师演成四偈
释宗杲（宋代）

生灭不灭，如水中月。
不可揽触，妙在甄别。
水调歌头·洞庭千古月
李曾伯（宋代）

洞庭千古月，湘水一天秋。凉宵将傍三五，玩事若为酬。人立梧桐影下，身在桂花香里，疑是玉为州。宇宙大圆镜，沆瀣际空浮。傍谯城，瞻岳麓，有巍楼。不妨举酒，相与一笑作遨头。人已星星华发，月只团团素魄，几对老蟾羞。回首海天阔，心与水东流。
句 其四
佚名（宋代）

土洞里头行十日，山棚上面住三年。
无咎兄赠子方寺丞见约出院奉谒复用原韵上呈子方兼答无咎见及语
张耒（宋代）

曹侯骥骨双瞳方，流沙万里志不忘。读书故山兰蕙芳，咳唾不顾尚书郎。

参军朔方试所长，奋须决策服老苍。愿得一索缚狡狂，凯歌揉馘献明堂。

黄河东峙万旗枪，义渠竟失先零羌。坐师失律无否臧，但恨不取东关粮。

黄君诗力回魁冈，十客未得一登床。携君秀句展我旁，草书纸上蛟龙骧。

谓我君舍城东隍，年来长啸弃军装。载酒欲访执戟扬，休日出门如瞰亡。

坐令耿耿愿莫偿，紫衣宣诏襆被囊。献书贡士学与乡，罗庭充屋书万行。

风鬃雾鬣简骕骦，考评唐虞论夏商。相过近如蜂隔房，君家八斗陈思王。

千年门户有辉光，任城健将狞须黄。猗兰之苗不敢香，家人寄衣秋晚凉。

滞留华馆付杯觞，天高月明新雁翔。明灯高谈夜未央，屈指计日引领望。

来时汗流今雨霜，重门事严御史章。赖君谐捷解色庄，还家有日未用忙。

眉间黄色是何祥，晁侯约我走门墙。但无闭关休馈浆，莫以兽微弓弗张。
盘洲杂韵上 黄梅
洪适（宋代）

未结金丸果，先吐黄芽花。却误林和靖，翻疑姚氏家。
还山后寄张北干洛下
野蚕（清代）

一叶风帆两地分，新诗高唱许谁闻。雪荒江月都成水，山老梅花欲化云。

稚子那知朱亥里，酒人争问信陵坟。旧愁销歇新愁起，三夜西窗梦见君。
寄行夫兼怀如愚珙
刘子翚（宋代）

已把重阳菊，吟怀不为秋。
江湖三俊远，天地一翁愁。
日近书来少，宵长梦不休。
吴云犹可望，时上堇峰头。
又次程嘉定三首
洪咨夔（宋代）

鼎戒少汁熬，琴忌大弦急。
人惟广斯胖，道亦巽者入。
身行栈百折，目送塔九级。
今日觉昨非，与过宁不及。
我池鱼洋洋，我牧牛湿湿。
何能苗助长，但勿井多汲。
砚蜍清晓冰，瓶笙永宵泣。
炊冥儿欢呶，酿恶婢羞涩。
家山薄言归，田舍随意葺。
君看十八侯，谁数达与吸。
尝新橄榄
洪希文（元代）

橄榄如佳士，外圆内实刚。为味苦且涩，其气清以芳。

侑酒解酒苦，投茶助茶香。得盐即回味，消食尤奇方。

宫商舌底发，星宿胸中藏。虽云白露降，气味更老苍。

山林假岁月，颜色饶风霜。以兹调众口，谁敢轻颉颃。

作此橄榄诗，远继葑菲章。大器当晚成，斯言君勿忘。
寻白云寺
关槐（清代）

盘空山涧断，缥缈白云封。四顾杳无路，一声何处钟。

鹿行春藓滑，鹤立午烟浓。知有高僧在，来寻最上峰。
次子泉韵
葛起耕（宋代）

月转庭花玉一阑，宝钗不卸待郎看。
丁香拟结相思梦，无柰东风作社寒。
延福可老真赞
林之奇（宋代）

浑沌凿开无限事，逍遥游后更何疑。
饶伊齐得鹏并鷃，不似当年作蝶诗。
途次丰县遇家礼垣为基
张晋（清代）

一别动万里，相逢奈若何。清樽故人酒，落日《大风歌》。

征马去不息，离愁谁最多。来朝重分手，行矣邈关河。
题金廷标写意秋英十八种 其九 秋葵
弘历（清代）

不共春华一例荣，有心惟解向阳倾。疾风劲草吟前句，始识秋葵善副名。
寄徐秀才斯远并呈庄贤良器之
陆游（宋代）

徐子作别十年余，无人可寄一纸书；闲门美睡畏剥啄，自怪一念常关渠。
西风萧萧吹槁叶，秋光正满蜗牛庐，读书易倦出无友，抚几惝恍空愁予。
蜀庄之孙住南郭，亦复迹远非情疏。
何时同载过老子，共饭赤米羹青蔬？
九日
杨衡（唐代）

黄菊紫菊傍篱落，摘菊泛酒爱芳新。

不堪今日望乡意，强插茱萸随众人。
定气
艾性夫（元代）

朝三亦可不必怒，角左几何乌用争。
不多不少饭一龠，无败无成棋半枰。
和朱尉示亲老生日
韦骧（宋代）

腊残朝夕是新春，秀入溪山碧万寻。白发亲逢蓬矢庆，綵衣人奉玉杯深。

风回庭砌弦簧脆，日上帘旌插珥森。敢谓小官无足慰，尽欢菽水亦甘任。
祝英台近
史达祖（宋代）

柳枝愁，桃叶恨，前事怕重记。红药开时，新梦又溱洧。此情老去须休，春风多事。便老去、越难回避。

阻幽会。应念偷翦酴醿，柔条暗萦系。节物移人，春暮更憔悴。可堪竹院题诗，藓阶听雨，寸心外、安愁无地。
庚子山居采茶有感
洪适（宋代）

忆昔采茶时，雨后山蹊湿。鹰爪喜盈襜，蟹眼思朝汲。

归路取盘喜，下昃行踪急。珠汗透裳衣，更换登梯级。

徙倚曲栏竿，鸣雁圆沙集。晚景不胜春，寒气潜相袭。

诘旦傍装台，攲侧人扶立。舆疾望医来，谁煮青黏汁。

举案念齐眉，幻泡何嗟及。重过故园门，不忍携筇入。

引领顾前丘，空对旗枪泣。
游洞霄登秀楼
魏克愚（宋代）

暝色秀林霏，危楼挹翠微。
静中知必寿，乐矣自忘归。
道话清堪对，尘襟净欲飞。
金丹在何许，我欲扣玄机。
种白莲
白居易（唐代）

吴中白藕洛中栽，莫恋江南花懒开。

万里携归尔知否，红蕉朱槿不将来。
减字木兰花·今晨佳宴
王观（宋代）

今晨佳宴。昨夜南极星光现。鹤舞青霁，丹凤呈祥瑞气飘。仙书来诏。绿鬓朱颜长不老。满劝香醪。祝寿如云转转高。
至启伏蒙台慈以南至之后见寄佳篇岂曰奉酬辄
李至（宋代）

流年冉冉不曾停，合向劳生养道情。
万物已怜成复象，一阳还见动勾萌。
南躔日转阶前影，北陆风吹枝杪声。
看即东宫布地令，绿杨堤上有闲行。
题王右军遗迹
元稹（唐代）

生卧竹堂虚室白，逍遥松径远山青。
菩萨蛮·西湖
苏轼（宋代）

秋风湖上萧萧雨。使君欲去还留住。今日漫留君。明朝愁杀人。
佳人千点泪。洒向长河水。不用敛双蛾。路人啼更多。
和张寺丞谢惠魨韵二首
刘宰（宋代）

鼎来佳句仰谦亨，春入池塘草正生。
清夜拟陪檐雨酌，暮天应对碧云横。
逍遥庄叟一枝稳，富贵齐人五鼎烹。
越卫肃迎挥手去，苏州应愧此时情。
题谢景思少卿药寮二首 其二
曾惇（宋代）

维摩示清羸，宴坐丈室中。静观世上人，百邪所交攻。

我有一丸药，得之无是公。人人各安乐，淡然心地空。

脱复未办此，济物存阴功。南山千岁苓，托根万丈松。

下有青青草，其名为救穷。愿君时举手，采取置药笼。
柳二首
李绅（唐代）

陶令门前罥接篱，亚夫营里拂朱旗。

人事推移无旧物，年年春至绿垂丝。

千条垂柳拂金丝，日暖牵风叶学眉。

愁见花飞狂不定，还同轻薄五陵儿。
途中晓发
崔曙（唐代）

晓霁长风里，劳歌赴远期。云轻归海疾，月满下山迟。

旅望因高尽，乡心遇物悲。故林遥不见，况在落花时。
和翁士秀瑞香水仙二首
曾协（宋代）

正白深黄态自浓，不将红粉作华容。
却疑洛浦波心见，合向瑶台月下逢。
题人州砻岩
胡寅（宋代）

盖山限华夷，夷水不得出。
涧壑相奋撞，竟朽此山骨。
想其初洞相，借势有神物。
臂开青石壁，黤黮乌龙窟。
奔流成长溪，岩洞寒突兀。
秉烛千步游，怪景才仿佛。
华发结乳顶，空翠谁扫拂。
石田耕未熟，石鼓响不没。
灵仙眇羽化，古庙凛纡郁。
我来庚伏初，弄水解缨绂。
清甘流渴肺，妙听含钟律。
两腋御泠然，回产叹飘忽。
妾薄命
徐照（宋代）

初与君相知，便欲肠肺倾。
只拟君肺肠，与妾相似生。
徘徊几言笑，始司非真情。
妾情不可收，悔思泪盈盈。
县署丛竹
梅尧臣（宋代）

袅袅幽亭竹，团团自结丛。
寒生绿樽上，影入翠屏中。
陶柳应惭弱，潘花只竞红。
方持雪霜操，不敢倚春风。
赠霞长老
强至（宋代）

大士本宿植，妙年离世纷。
定心驯海鸟，诗语淡秋云。
与物曾无着，收声恐有闻。
唯将诸祖意，晚岁导迷群。
蓦山溪·闺情
王和卿（元代）

冬天易晚，又早黄昏后。修竹小阑干，空倚遍寒生翠袖。萧萧宝马，何处狂游？

〔幺篇〕人已静，夜将阑，不信今宵又。大抵为人图甚么，彼此青春年幼。似恁的厮禁持，兀的不白了人头。

〔女冠子〕过一宵，胜九秋。且将针线，把一扇鞋儿绣。蓦听得马嘶人语，甫能来到，却又早十分殢酒。

〔好观音〕枉了教人深闺里候，疏狂性奄然依旧。不成器乔公事做的泄漏，衣纽不曾扣。待伊酒醒明白究。

〔雁过南楼煞〕问著时只办着摆手，骂著时悄不开口。放伊不过耳朵儿扭。你道不曾共外人欢偶，把你爱惜前程遥指定梅梢月儿咒。
过蔡孝子祠
劳之辨（清代）

人生有至性，匹夫而圣贤。既非空桑子，胡为薄所天。

妻子中多恋，利禄外相牵。曾闵不复作，何人风后先。

炎汉运中落，新莽恣闇干。潢池纵横起，四海纷戈鋋。

爰有蔡孝子，隐居不求官。汝南越乡井，行乞许西偏。

采椹桑树下，辨其甜与酸。佳者留奉母，此情真可怜。

以兹感群盗，赤眉洗清涟。历代修禋祀，懿行丰碑镌。

多少锤鼎味，不如藿藜餐。叹息高祠下，卓哉千古传。
浣溪沙（赠闾丘朝议，时还徐州）
苏轼（宋代）

一别姑苏已四年。秋风南浦送归船。画帘重见水中仙。

霜鬓不须催我老，杏花依旧驻君颜。夜阑相对梦魂间。
登天清阁
赵士掞（宋代）

夕阳低尽已西红，百尺楼高万里风。
白发年年何处得，只应多在倚栏中。
长安秋日
李因（明代）

高树秋声入梦迟，夜来风雨簟凉时。季鹰自解归来好，纵乏莼鲈也动思。
郊祀庆成诗 其四
程珌（宋代）

紫畤祗堂陛，苍龙奉驾回。边尘知电扫，岁稔十年开。

丹凤覃天泽，东朝奉玉杯。楼前呼万岁，砰隐动春雷。
虞美人
陈允平（宋代）

疏林远带寒山小。月落霜天晓。棹歌初发浦烟中。自叹疏狂踪棹、似萍蓬。

江边衰柳迷津堠。归兴浓于酒。断烟流水自寒塘。十里蒹葭鸥鹭、两三双。
代书抵筠守谭崧老求茶笋
曾几（宋代）

问讯江南美，人推道院州。
雨前收雀舌，雪底荐猫头。
有客同僧过，频年遣仆求。
故交今五马，解送老庞不。
慧山书院十五咏 其五 静清深处
邵宝（明代）

何处静而清，蒙泉出山下。观物本无心，一原穷万化。
梅花集句 其五十七
李龏（金朝）

雪后相看意更深，摩挲拄杖过溪寻。含情似领岁寒约，料峭东风不易禁。
题雪压梅竹图
徐渭（明代）

云间老桧与天齐，腾六寒威一手提。折竹折梅因底事，不留一叶与山溪。
游七星岩 其一
谭谕（明代）

石磴盘旋步上台，浮云浅雨倏然开。三天日色临金阙，万叠山光映锦台。

归洞已看华表鹤，登仙曾折树中梅。五千道德从何觅，遥望关门紫气来。
谢蒙斋王子文寄文卷
葛绍体（宋代）

已闻挂风帆，宁知掣其肘。
缄自春山云，吟转秋夜斗。
文友有新录，笔之自吾手。
惓言桂山君，到死意愈厚。
夜半十一字，龙蛇尚惊走。
悠悠浙东西，客路霜中柳。
巍峨读书堂，珍重夫人寿。
弟兄自答问，进学以虚受。
所期蹑层霄，断金真皓首。
楼崎归去来，相忘如此酒。
渔家傲·春入桃腮生妩媚
石正伦（宋代）

春入桃腮生妩媚。妆成日日行云意。贪听新声翻歇指。工尺字。云前自品琼箫试。玉碾鸾钗珠结桂。金泥络缝乾红袂。从把画图夸绝世。金莲地。六朝未识双鸳细。
登海螺岩
释今辩（明代）

深山更有山深处，万道洪崖鸟道通。古洞梅花同雪白，傍岩枫叶染霜红。

千峰隐映斜阳里，一雁低徊薄雾中。此日从师何所有，烟寒树老日空濛。
和景夔梅四首
张明中（宋代）

雪映横塘月浸阶，半扃庭户未全开。
猛香特地清人骨，多谢溪风为送来。
舟抵南康望庐山
杨基（明代）

春山如春草，春来无不好，况是香炉峰，百叠烟屏围五老。
嘤嘤历历谷鸟哀，朱朱粉粉山花开，芙蓉削山紫雾上，瀑布倒泻青天来。
船头春山重回首，世上虚名一杯酒，李白雄豪绝妙诗，同与徐凝传不朽。
明日移舟过洞庭，兰花斑竹远沙汀，摩挲老子双愁眼，细看君山一点青。
春日道中
白玉蟾（宋代）

春光入万象，天意开百花。
莺雏戏云锦，鸠妇络雨纱。
晓日晴弄柳，夜雷暗惊茶。
溪带缚洞口，醉归峰正衙。
偈六十九首
释道宁（宋代）

宗门妙旨，海口难宣。
简要提撕，知音罕遇。
事无一向，理出多门。
岂不见道，有句无句，
如藤倚树。树倒藤枯，
句归何处。深秋帘外千家雨，
落日楼前一笛风。
端午帖子·太上皇后阁
周必大（宋代）

雾縠含风细，云绡叠雪香。
虽膺天下养，犹服浣衣裳。
张子华作诗误用事有诗讼其过因次元韵
张守（宋代）

咳唾成诗未许攀，腹中应著绮千端。画蛇思巧因饶足，倚马才高肯驻鞍。

割肉固非方朔社，蒸壶曾入老卢盘。小瑕不掩千金璧，能事宁容俗眼看。
题霍山秦尊师（一作郑遨诗）
杜光庭（唐代）

老鹤玄猿伴采芝，有时长叹独移时。

翠娥红粉婵娟剑，杀尽世人人不知。
一斛珠（桃园赏雪）
王质（宋代）

寒江凝碧。是谁翦作梨花出。花心犹带江痕湿。轻注香腮，却是桃花色。

飞来飞去何曾密。疏疏全似新相识。横吹小弄梅花笛。看你飘零，不似江南客。
暮宿德州壮屯
刘璟（明代）

斜晖驱马憩孤亭，酾酒呼童慰客情。黄叶委堤秋水落，白蒿连野暮云平。

颓垣破瓦前人宅，吠犬鸣鸡戍卒营。五十年来萧索尽，如今正好望时清。
寓兴七首
魏野（宋代）

秦鉴虽至明，不能自照烛。
楚剑徒云利，翻将自杀戮。
有国苟失贤，若跣瞽双目。
况履艰险途，举步成颠覆。
秦楚昧于斯，宝器徒收畜。
送王鍊师游龙虎兼东周白士祝洞天 其二
袁华（明代）

磷磷白石龙泓下，泉落清池月半弯。忆与仙都周白士，钩帘把卷对南山。
橙子
曾巩（宋代）

家林香橙有两树，根缠铁钮凌坡陀。
鲜明百数见秋实，错缀众叶倾霜柯。
翠羽流苏出天仗，黄金戏球相荡摩。
入苞岂数橘柚贱，芼鼎始足盐梅和。
江湖苦遭俗眼慢，禁御尚觉凡木多。
谁能出口献天子，一致大树凌沧波。
雪夜不寐偶成
李曾伯（宋代）

窗外风声又雪声，初更展转到三更。
枕边自作推敲态，吟得诗成梦亦成。
闲游
陆游（宋代）

触热辞行在，扶衰返故丘。
乱蝉催落日，病叶报新秋。
秣蹇投山驿，寻诗倚寺楼。
不因行万里，那信此生浮。
越上闻子规
范仲淹（宋代）

夜入翠烟啼，昼寻芳树飞。
春山无限好，犹道不如归。
谒二徐先生墓
朱熹（宋代）

道学传千古，东瓯说二徐。门清一壶水，家富五车书。

但喜青毡在，何忧白屋居。我怀人已远，挥泪表丘墟。
和吴子范自寿 其四
王汝赓（清代）

当年相识泮芹宫，几度沧桑宦海中。故友重逢均鹤发，良朋偕海几渔翁。

樽前故态虬髯紫，醉后童颜燕领红。俚句寿君君莫笑，还期来往寄诗筒。
和原甫会灵讌集之什
梅尧臣（宋代）

凤皇非鷃匹，骐骥非驽攀。
自乏熔质资，不数炉冶间。
合於众君子，百事无相关。
岂期叨称誉，藉已出瀛寰。
昨闻竞方驾，下直从道山。
酒壶缀肴其，马衔锵玉环。
上唾屈及贾，夭吞崔与班。
肯比豪华子，黄金邀舞鬟。
遂来集灵宫，乃等逸士闲。
养生曾昧术，四体幸无{外疒内擐去扌}。
池御虽可乐，鱼鸟闹於闤。
绕坛安石榴，何时拆朱殷。
水疑蛟龙潜，云想鸾鹤还。
蕙圃秘且深，苔径历已艰，
越樵得射镝，秦洞迷童颜。
杳杳颇起羡，区区空服纶。
尘心傥一浣，石溜春潺潺。
木兰花慢·送翁五峰游江陵
吴文英（宋代）

送秋云万里，算舒卷、总何心。叹路转羊肠，人营燕垒，霜满蓬簪。路侵。庾尘满袖，便封侯、那羡汉淮阴。一醉莼丝脍玉，忍教菊老松深。
离音。又听西风，金井树、动秋吟。向暮江目断，鸿飞渺渺，天色沈沈。沾襟。四弦夜语，问杨琼、往事到寒砧。争似湖山岁晚，静梅香底同斟。
泛舟青溪入水门登高斋奉呈叔康
王安石（宋代）

簿领纷纷惜此时，起携佳客散沈迷。
十围但见诸营柳，九曲难寻故国溪。
牵埭欲随流水远，放船终碍画桥低。
子猷清兴何曾尽，想忆高斋更一跻。
香闺十咏·鹊尾炉
张玉孃（元代）

汉宫早送瑶池信，荀令堂前夜气浮。
凭仗花开拜新月，重添新篆炷春愁。
携仙箓九首
司空图（唐代）

岳北秋空渭北川，晴云渐薄薄如烟。

坐来还见微风起，吹散残如一片蝉。

一半晴空一半云，远笼仙掌日初曛。

洞天有路不知处，绝顶异香难更闻。

决事还须更事酬，清谭妙理一时休。

渔翁亦被机心误，眼暗汀边结钓钩。

迹不趋时分不侯，功名身外最悠悠。

听君总画麒麟阁，还我闲眠舴艋舟。

仙凡路阻两难留，烟树人间一片秋。

若道阴功能济活，且将方寸自焚修。

若有阴功救未然，玉皇品籍亦搜贤。

应知谭笑还高谢，别就沧洲赞上仙。

英名何用苦搜奇，不朽才销一句诗。

却赖风波阻三岛，老臣犹得恋明时。

剪取红云剩写诗，年年高会趁花时。

水精楼阁分明见，只欠霞浆别著旗。

此生得作太平人，只向尘中便出尘。

移取碧桃花万树，年年自乐故乡春。
送墨鱼鞏大监
姜特立（宋代）

底事呼为海里羊，陀尼为背锦为裳。
殷勤送似=曲湖老，要荐君家玳瑁觞。
雪峰了禅师真赞
李纲（宋代）

粹然而深，如玉在山而珠在渊。颀然而长，如野鹤之处鸡群。

谓颀为了，四大假合，何者颀真。谓颀非了，五峰秀出，望之俨然。

道与之貌，丹青所传，其有不得而传者耶。皓月普分千水影，清光常满一轮中。
衰病不复能剧饮而多不见察戏作此诗
陆游（宋代）

平生不持面看人，宁作五湖云水身。
忍穷闭门岂自苦，是中有味敌八珍。
酒杯潋灩鼓吹作，我自悲吒人自乐。
更阑坐睡不得去，如鹰在韝虎遭缚。
丈夫欢乐自有时，遇酒先怯非予衰。
万骑击胡青海岸，此时意气令君看。
至喜铺
陈造（宋代）

外朝走马息，险绝欲无路。
驵骏蹙万蹄，势若敌场赴。
崩腾临空蹙，踠足此小驻。
萧然一驿傍，为此数家聚。
川城南山下，邑屋随指顾。
行人不胜喜，息驾始此处。
跫然愀然意，南北分来去。
我解房州印，初试历险步。
胡为亦自得，不作罢尔虑。
乡心建瓴水，归梦受风絮。
残年归来引，他日遂初赋。
是役固已劳，端复酬夙素。
临风搔白首，一笑饬徒御。
道士李冲妙真赞 其二
张纲（宋代）

领袖名山，龙吟虎啸。忽辞屦于户外，信光矣而不耀。

是将冲而用之，深入乎众妙之门。吾不知其人，曰伯阳之孙。
休日与李端叔出城西
孔武仲（宋代）

荷叶欲漠漠，柳絮已飞飞。
东风如车轮，日夜挽春晖。
天郊多名园，曷不事鞍鞿。
休日不暇沐，权门亚冠衣。
嘉与之子游，浩歌夕忘归。
临江仙
范成大（宋代）

羽扇纶巾风袅袅，东厢月到蔷薇。新声谁唤出罗帏。龙须将笛绕，雁字入筝飞。

陶写中年须个里，留连月扇云衣。周郎去后赏音稀。为君持酒听，那肯带春归。
次韵通明叟晚春二十七首 其二十三
释德洪（宋代）

杨花满院掩深关，半摺文书偃卧看。幽鸟等闲回睡眼，暖风时复破春寒。
旅游
贾岛（唐代）

此心非一事，书札若为传。
旧国别多日，故人无少年。
空巢霜叶落，疏牖水萤穿。
留得林僧宿，中宵坐默然。
赠张谨斋刺史
缪赞熙（清代）

我先君归归未得，君到秦中暮春日。计与君别在都门，十六旬经寒暑易。

君返家庭承亲欢，斯时我尚滞长安。茶铛药炉侍左右，朔风卷地雪漫漫。

今日逢君话杯酒，灞桥已绿千丝柳。去来攀折尽长条，顿令风尘催白首。

不禁相看笑撚髭，人生聚散竟如斯。送君先归我亦去，两地相思十二时。
次韵朱伯收主簿观雪 其二
释道潜（宋代）

阴风何事吼檐牙，夜半窗前变物华。梦断只疑蟾影在，褰帏俄骇练光斜。

苦侵陋巷凌寒士，强入高楼媚酒家。霁后请看庭下草，蕙兰含绿出晴沙。
征妇怨
郭翼（元代）

君久戍远碛，妾愁在空帏。不得如青草，随春上君衣。
拟古四十一首 其三十三
薛瑄（明代）

万钟固知富，于性无加增。千驷虽云众，难为身重轻。

达人抱大观，不以外物婴。夷齐首阳饿，伊挚莘野耕。

清风激千古，贤圣留其名。邈哉务光让，鄙矣蜗角争。

蝇营徒为尔，鸿飞自冥冥。
挈家来游饫山林之美款泉石之胜引睇莆阳扁画
赵彦呐（宋代）

吏馀得得叩仙扃，萧散还吾自在身。
到耳鸣蝉□更静，傍檐飞鸟亦相亲。
层岩障日崖根险，危柱擎空□色新。
应念中州方热恼，愿分清泚药斯民。
诗一首
赵蕃（宋代）

学语浑似学参禅，要保心传与耳传。
秋菊春兰宁易地，清风明月本同天。
水调歌头（圆史宰受荐）
徐鹿卿（宋代）

五剡乃脱选，通籍入金闺。祖宗立法初意，正欲猎英奇。近世流风薄矣，强者立跻霄汉，弱者困尘泥。流水伯牙操，底处有钟期。

公为政，民不扰，吏无欺。春风桃李满县，当路几人知。五马宏开公道，一鹗首旌治最，迟乃速之基。不枉受人荐，更看荐人时。
病中次陈检校见寄韵 其二
汪广洋（明代）

东湖把酒看明月，胜会於今有几人。乡国已非前日富，乾坤空寄一身贫。

竹西歌吹经年断，江上莼鲈入梦频。偶向建龙关北望，碧云秋树拥仪真。
神功盛德诗 其四 猗欤
华镇（宋代）

猗欤道真，厥心希微。我则道之，万物纷错，我摄之以无为。

股肱良矣，心膂则奇。荡荡妙用，民莫之知。既绥寰中，亦静四夷。

承休垂裕，维君维师。

雍雍和声，召彼协气。散为丰年，凝为嘉瑞。三脊之茅，四海之美，惟帝王是致。

岩岩太山，升于天中。鸾舆戾止，玉检金封。汾脽千里，亲飞六龙。

上下昭报，神明以通。

在昔图书，出于河洛。有龙有龟，前圣之作。惟天无亲，德侔斯格。

我躬受之，宝符神筴。
古塘秋月
马麐（元代）

钱塘东去海潮生，吴浦东来舟自横。
十里金波秋浩荡，流光直到阖闾城。
近腊对雪有怀林居
李德裕（唐代）

蓬门常昼掩，竹径寂无人。鸟起飘松霰，麇行动谷榛。

应知禽鱼侣，合与薜萝亲。遥忆平皋望，溪烟已发春。
夜读邵尧夫诗戏效其體再赋蜡梅
虞俦（宋代）

纷纷蜂子竞生涯，每到花时辄放衙。
悬室尽将花作蜡，何人翻以蜡为花。
姑从凡卉论先后，若比江海有等差。
弄假像真真像假，小儿造物未须夸。
晚出府舍与独孤兵曹、令狐士曹南寻朱雀街归里第
韦应物（唐代）

分曹幸同简，联骑方惬素。还从广陌归，不觉青山暮。

翻翻鸟未没，杳杳钟犹度。寻草远无人，望山多枉路。

聊参世士迹，尝得静者顾。出入虽见牵，忘身缘所晤。
戏李质夫
刘摰（宋代）

曾醉江梅烂漫时，北乡寒冷见花迟。知君独倚瑶林赏，不向春风赠一枝。
送周勉仁司训考满之京
陈钧（元代）

十年萍梗各西东，故里今朝喜再逢。晓日有盘堆苜蓿，秋江无树怨芙容。

君门奏最文偏重，客路看花酒正醲。愧我若逢知己问，为言吟苦鬓蓬松。
和何逢原南山八咏 其七 方池
何梦桂（宋代）

白藕花飞上玉栏，菰漂黑黍浸云寒。鯈鱼自乐鸥忘我，背立西风尽日看。
白下秋感
伍骥（明代）

客况惊寒入，黄昏坐旅门。孤灯无伴侣，举目异江村。

鬓易先秋老，亲难待问存。可怜万里外，寂寂鹡鸰原。
赠宜阳张使君
戎昱（唐代）

暂作宜阳客，深知太守贤。政移千里俗，人戴两重天。

旧郭多新室，闲坡尽辟田。倘令黄霸在，今日耻同年。
送妙达往浙
释月涧（宋代）

逸汝短句意不尽，送汝长句无可写。不长不短赋一篇，适值今朝忙不暇。

临别草草笑与言，真个参禅忘昼夜。一回参到无参处，犹是上宿道傍舍。

吴越青山千万重，拣个钵囊何处挂。娘生两眼蓦然开，方信山僧真可骂。
佛书引语
佚名（唐代）

停囚长智。

赤脚人趁兔，著靴人吃肉。
水调歌头 括欧阳公庐山高
林正大（宋代）

庐山几千仞，屹立并长江。杨澜左里，洪涛巨浪日舂撞。

风止雪左冰净，相与泊舟登岸，攀磴望空谾。岩壑响松桧，巨石激流淙。

事幽寻，遗世俗，绝纷痝。幽花野草香满，时有鹤飞双。

羡子买田筑室，欲使浮岚暖翠，坐卧对轩窗。我欲为君说，安得笔如杠。
醉蓬莱·正霜融日暖
佚名（宋代）

正霜融日暖，两两蓂开，阳生时候。喜见文星，上有箕星照。须信岳神，储降，诞作儒林秀。一举登科，蟾宫稳步，桂香满袖。天赋麒麟，奇骨尽羡，德耀宗盟，有谁居右。宠擢珍图，龙序褒勋厚。两郡棠阴，一封芝检，飞来到如。结束曹装，入居黄阁，双亲未老。
赠祝华封更号东岱 其三
倪元璐（明代）

闻名蚤已意相关，不在炉峰镜水间。人弃家鸡怜野鹜，天容越水到南关。

应烦鬼换纱笼字，才有僧看蕊榜还。千古岱山今著姓，地灵原是欲相攀。
知止堂
袁说友（宋代）

先生七十已垂车，父子俱荣出帝都。
当世若无知止者，公朝何帝励贪夫。
升堂展卷人何在，访竹寻梅色尚臞。
我老自怜生也后，拊编犹得叹前芜。
小雪
陆游（宋代）

夜卧风号野，晨兴雪拥篱。
未言能压瘴，要是欲催诗。
跨蹇虽堪喜，呼舟似更奇。
元知剡溪路，不减灞桥时。
舟过小孤有感
陆游（宋代）

小孤山畔峭帆风，又见烟鬞缥缈中。
万里客经三峡路，千篇诗缈十年功。
未尝满箸蒲芽白，先看堆盘鱠缕红。
商略人生为何事，一蓑从此入空蒙。
入栈
王寿椿（清代）

远望白云生，行到云中立。举头不见云，但觉客衣湿。
记梦
刘攽（宋代）

光彩曜白日，笑语凌高风。冥漠分永诀，梦想如暂同。

当寐讵知觉，视色旋成空。达性悔不早，百忧坐相攻。
次折仲古避寇浔州韵
曾几（宋代）

我持十口家，不办一叶船。
贼声日夜急，欲济江无边。
身虽堕眢井，仰视犹有天。
天理傥未爽，偷儿浪垂涎。
洗心占罗池，稽首依灵泉。
竟以妻子免，百神果昭然。
得从浔江游，未断龙城缘。
为问米何如，买禾可论廛。
向来鱼菜市，十户八九旋。
令我喜折屐，喜定翻悲怜。
王师静江南，趋者人摩肩。
一日百回首，我非强项宣。
盛欲径梅庾，不然傍郴连。
终鲜孔方兄，留滞等谪迁。
尚念吾鼻祖，永怀旧山川。
往还武城居，家风到今传。
我方寻昨梦，一舸百笮牵。
而公下劈箭，如驵骏得鞭。
江村索居地，未敢高枕眠。
世事公等在，归与有逢年。
调露初京城民谣
佚名（唐代）

侧堂堂，挠堂堂。
何夫子拜命元揆诗以趣装 其二
邝露（明代）

樽俎先朝待折冲，师臣重咏旧车攻。两京玉辂传桴鼓，五铎金陵应栈钟。

北阙渐看红日近，东山聊付白云封。艰虞早识兴王地，望断南阳五色龙。
紫骝马四解 其二
汪淮（明代）

黄金络马首，白玉作马鞭。盘旋不肯去，墙外看秋千。
伍主簿挽词
楼钥（宋代）

好贤元不减缁衣，客到公家如所归。
二浙声名三鹗荐，四山风所一翚飞。
桑榆冉冉身先蜕，兰玉森森家正肥。
人有百身宁可赎，发棠谁复济齐饥。
上巳宴集懋社十二首 其五
瞿士雅（清代）

不妨风月事琴尊，今日重招往日宾。

绿酒一杯歌一遍，山花如绣草如茵。

朱门处处多闲地，沂水年年有暮春。

但使主人能醉客，大家忙处作闲人。